SKRIFTLIG FORESPØRGSEL E-1489/00

af Erik Meijer (GUE/NGL) til Kommissionen

(11. maj 2000)

Om: Tilladelse til produktion og salg af hurtigtvoksende kæmpelaks til konsum

1. Det nederlandske dagblad Trouw af 20. april 2000 oplyste, at den amerikanske virksomhed AF Protein i årevis har arbejdet på produktionen af en laks, som vokser ti gange så hurtigt som normalt som følge af et genetisk ændret hormon, og som kommer til at veje fem gange så meget som sin naturlige artsfælle, og at disse laks vil være de første transgene dyr, som anses for egnede til konsum. Har Kommissionen kendskab til denne udvikling?

2. Har Kommissionen kendskab til, at AF Protein agter at markedsføre det i spørgsmål 1 nævnte produkt fra udgangen af 2000?

3. Er Kommissionen af samme opfattelse som de eksperter, der er blevet citeret i den pågældende avisartikel, og som mener, at andre virksomheder allerede er gået væk fra denne slags planer for fem år siden, at fisk normalt er den hurtigst voksende art, at sådanne problemer kan opstå i forbindelse med intensivt svine- og fjerkræopdræt, at det ikke er nødvendigt at opdrætte større fisk, at flertallet af forbrugerne ikke har behov for denne slags produkter, at der i Skotland er stor modstand mod denne form for lakseopdræt, og at det drejer sig om intet mindre end et forsøg på at tvinge konkurrenterne væk med et kvalitativt dårligere men billigere produkt?

4. Mener Kommissionen ikke også, at eksistensen af sådanne fisk er uønsket alene af hensyn til beskyttelsen af de naturlige levesteder mod nye fisk med ukendte egenskaber, ikke alene fordi de kan undslippe, når de ligesom i Amerika opdrættes i vand, som har direkte adgang til have, søer eller floder, men også som følge af menneskelige fejl eller sabotage, og at de derfor ikke kan godkendes alene på grundlag af direktivet om genetisk modificerede organismer (90/220/EF)(1)?

5. På hvilket grundlag er den pågældende virksomhed nået frem til den konklusion, at der kan opnås tilladelse til sådanne fisk på det europæiske forbrugermarked i henhold til den nuværende europæiske og/eller nationale lovgivning?

6. Hvorledes agter Kommissionen at forhindre, at dette produkt sælges?

(1) EFT L 117 af 8.5.1990, s. 15.

Svar afgivet på Kommissionen vegne af David Byrne

(28. juli 2000)

1. Kommissionen er bekendt med, at der har været adskillige avisartikler om genetisk modificeret laks. Tilsyneladende har udviklingen af hurtigtvoksende laks nået et stadium, hvor kommerciel udnyttelse kan gennemføres.

2. Sådanne fisk og deraf afledte produkter til menneskeligt forbrug hører under Parlamentets og Rådets forordning (EF) nr. 258/97 af 27. januar 1997 om nye levnedsmidler og levnedsmiddelingredienser(1). Denne fisk skal gennemgå en fuldstændig vurdering, som vil tage flere måneder. Da Kommissionen endnu ikke har modtaget nogen ansøgning herom, vil der ikke blive givet tilladelse til fisken i år.

3. Kommissionen ved, at flere organisationer og virksomheder i Europa for nogle år siden gav udtryk for skarpe holdninger over for anvendelse af genetisk modificering i forbindelse med fiskeopdræt.

4. Problemerne med at beskytte de naturlige levesteder, som det ærede medlem nævner, vedrører ikke nye levnedsmidler.

Rådets direktiv 90/220/EØF af 23. april 1990 om udsætning i miljøet af genetisk modificerede organismer dækker udsætning af genetisk modificerede organismer af både eksperimentelle og kommercielle årsager og kan omfatte mulige udsætninger af laks, der er genetisk modificeret ved hjælp af væksthormoner. Ansøgninger om tilladelse til udsætning forudsætter en vurdering af risici for menneskers sundhed og miljøet og behandles fra sag til sag. Tilladelse gives normalt kun, hvis der ikke er nogen grund til at tro, at udsætningen får negative følger for menneskers sundhed eller miljøet.

Til dato er der ikke indkommet ansøgninger om tilladelse til kommerciel udsætning af genmodificeret laks under direktiv 90/220/EØF, og der er ikke givet tilladelse til noget sådant. Kommissionen har ligeledes ikke modtaget nogen resuméer af anmeldelser fra medlemsstater med hensyn til eksperimental udsætning af genmodificeret laks under direktivet.

5. Alle fødevarer og fødevareingredienser, som består af eller indeholder genetisk modificerede organismer samt foder, der er afledt deraf, og som ikke længere indeholder modificerede organismer, er underlagt den nye fødevareforordning, medmindre de i vid udstrækning var på markedet i Fællesskabet, før den trådte i kraft. Denne forordning gør det kun muligt at markedsføre nye levnedsmidler, når der er givet tilladelse hertil.

6. Hvis Kommissionen modtager en ansøgning, vil den træffe beslutning om markedsføring af sådanne fisk i lyset af den relevante lovgivning, navnlig forordningen om nye fødevarer.

(1) EFT L 43 af 14.2.1997.